open-index/open-wikipedia-markdown huggingface dataset:
Seppälän Koulukuvat

**Seppälän Koulukuvat Oy** on Heikki Seppälän vuonna 1962 perustama koulukuvauksiin erikoistunut valokuvausalan yritys. Vuonna 2017 se oli Kuvaverkon ohella Suomen suurimpia koulukuvauksia tekeviä yrityksiä ja liikevaihdoltaan 10 miljoonan luokkaa. Kummankin yrityksen osuus koulukuvamarkkinoista oli vuonna 2011 noin 40 prosenttia. Seppälän Koulukuvat kuvasi 2012–2013 vuosittain noin 280&nbsp;000 kouluikäistä ja 60 000 päiväkotilasta 8,5 prosentin liikevoitolla.

## Historia
Luontokuvausta harrastanut Heikki Seppälä kuvasi ystäviensä kanssa 1960-luvulla Vaasan kauppaoppilaitoksen luokkakuvat tarvitessaan rahaa filmiin. Valokuvat he kehittivät itse ja sopivat Rauman ja Rauman maalaiskunnan kanssa koulukuvauksesta syksyisin. Muulloin Seppälä kiersi toimittajien kanssa ympäri Suomea lehtikuvaajana. 

1970-luvulla Seppälä alkoi kuvata muotokuvia luokkakuvien lisäksi ja pian syntyvät myös kuva-arkit. Seppälä perusti myymälän ja studiokuvaamon Vaasan Kauppapuistikolle 1980-luvulla. Samoihin aikoihin Seppälä palkkasi neljä valokuvaajaa. Syksyisin ja keväisin Seppälä itse otti koulukuvia ja kesällä luontokuvia. 

1990-luvulla yrityksestä kasvoi yksi Pohjoismaiden suurimmista valokuvalaboratorioista ja toiminta laajeni Baltian maihin, Puolaan ja pian myös Ruotsiin. Sittemmin toiminta ulkomailla on tyrehtynyt. Seppälän Koulukuvat avasi ensimmäisen verkkokauppansa vuonna 2011.

## Lähteet
Estologia

**Estologia** on kielitieteen ympärille rakentuva monitieteinen tutkimusala, joka käsittelee viron kieltä ja sen kääntämistä, virolaista kulttuuria ja kirjallisuutta sekä Viron historiaa. Estologiaa opiskelevat ovat tavallisesti suomen kielen, vieraiden kielten, etnologian ja taiteentutkimuksen opiskelijoilta. Suomessa estologiaa on voinut opiskella Jyväskylän yliopistossa. 

## Katso myös

* Fennougristiikka
* Hungarologia
* Lappologia
* Permistiikka
* Samojedologia

## Lähteet
Dovženko-keskus

**Dovženko-keskus** (, täydellisemmin ) on vuonna 1994 perustettu kansallinen elokuva-arkisto ja kulttuurikeskittymä Ukrainan pääkaupungissa Kiovassa.

Huhtikuusta 2021 lähtien Dovženko-keskusta on johtanut elokuvamuseon johtajana toimiva Olena Honcharuk. Vuonna 2022 keskuksen organisatiosta, rahoituksesta ja kohtalosta käytiin Ukrainassa laajaa keskustelua. Keskus sai kansainvälistäkin tukea elokuva-arkistonsa varmentamiseen Venäjän hyökkäyssodan aikana. Dovženko-keskus on toiminut valtionyrityksenä, joka ei ole voitontekovelvoitteineen toimiva organisaatiomuoto kansallisena elokuva-arkistonakin toimivalle kulttuurilaitokselle.

## Katso myös
*Ukrainan elokuvahistorian sata parasta elokuvaa

## Lähteet
Lämpöpaperi

**Lämpöpaperi** on paperilaatu, jota käytetään muun muassa kuittikoneissa. Se oli erittäin suosittua 1980-luvun keskivaiheilla faksilaitteiden tulostusmateriaalina, ja se on edelleen käytössä kassakoneiden kuittipaperina. Monissa muissa käyttötarkoituksissa se ei kuitenkaan yleistynyt. Lämpöherkän paperin teksti häviää helposti altistuessaan lämmölle, valolle ja muille vaikutuksille. Siksi kauppojen antamia takuukuitteja suositellaan säilytettävän muualla kuin muovitaskuissa.

## Väriaineet
Lämpöpapereiden väriaineet voidaan jakaa pääasiassa neljään ryhmään: leukovärit, bisfenolit, herkisteet ja stabilisaattorit. Terveydelle haitallinen bisfenoli A on ollut laajassa käytössä, mutta sitä on korvattu muilla bisfenoleilla. 

## Lähteet
Likasin stadion

**Likasin stadion** () on yleisurheilu- ja jalkapallostadion Likasissa, Kota Kinabalussa, Sabahin osavaltiossa, Malesiassa. Stadionia käyttää paikallinen jalkapalloseura Sabah FC. Stadionia käytetään myös rugby- ja yleisurheilutapahtumiin. Stadion on Sabahin osavaltion suurin, ja se remontoitiin vuonna 2023 Sabah FC:n AFC Cup -osallistumista varten.  Stadion on saanut nimensä kaupunginosasta, jossa se sijaitsee. 

## Lähteet
Riku Länsivuori

**Riku Länsivuori** (s. 18. lokakuuta 1959 Piikkiö) on suomalainen yhdistysjohtaja ja liikenneonnettomuuksien tutkija.

## Toiminta
Länsivuori perusti Suomen Turvallisuusneuvonantajat ry:n vuonna 2003 ja toimi sen puheenjohtajana ja varapuheenjohtajana vuosina 2003–2018. Tämän jälkeen Länsivuori on ollut yhdistyksen kunniapuheenjohtaja.

Länsivuori on toiminut tutkijalautakunnille vaarallisten aineiden asiantuntijana. vuodesta 2005 lähtien. Sekä ajoneuvoteknisenä jäsenenä Uudenmaan liikenneonnettomuuksien tutkijalautakunnassa vuodesta 2006.

Riku Länsivuori teki Esa Rätyn kanssa yhdessä tutkimuksen *VAK-onnettomuudet 2004–2013: Liikenneonnettomuuksien tutkijalautakuntien tutkimat vaarallisten aineiden tiekuljetusonnettomuudet*.

Länsivuori on julkaissut viisi oppikirjaa vaarallistenaineiden kuljetuksesta. Kirjat on esitetty Kansalliskirjastossa. 

## Tunnustukset ja palkinnot

* Reserviläisliiton pronssinen ansiomitali (2010)
* Reserviläisliitto myönsi Länsivuorelle erikoisluokan ansiomitalin (2015)
* Liikenneministeri Timo Harakka myönsi Länsivuorelle Liikenneturvan liikenneturvallisuusalan ansiomitalin (2021)
* Suomen Turvallisuusneuvonantajat ry myönsi Länsivuorelle turvallisuuspalkinnon (2022).

## Lähteet
Cīņa

**Cīņa** (”Taistelu”) oli vuosina 1904–1991 ilmestynyt latviankielinen sanomalehti. Se toimi Latvian sosiaalidemokraattien ja kommunistien ja vuodesta 1940 Latvian neuvostotasavallan viranomaisten äänenkannattajana.

Ulkomailla julkaistun *Sociāldemokrāts*-lehden korvannut *Cīņa* ilmestyi vuodesta 1904 lähtien Riiassa maanalaisena lehtenä 1–4 kertaa kuukaudessa. Se edusti aluksi Latvian sosiaalidemokraattista työväenjärjestöä ja työväenpuoluetta ja vuodesta 1906 Venäjän sosiaalidemokraattisen työväenpuolueen latvialaista osastoa. Lehden merkitys oli suurimmillaan vuoden 1905 vallankumouksen aikana. Myöhemmin sitä leimasi puolueen sisäinen bolševikkien ja menševikkien välinen konflikti.

Vuosina 1910–1914 *Cīņa* ilmestyi Brysselissä ja 1915–1916 Bostonissa, ja sitä salakuljetettiin laivoilla Latviaan. Helmikuun vallankumouksen jälkeen 1917 lehteä julkaistiin laillisesti Pietarissa ja Riiassa. Vuosina 1918–1919 se ilmestyi latvialaisten bolševikkien äänenkannattajana Moskovassa ja Riiassa.

Vuosina 1920–1931 ja 1933–1940 *Cīņa* ilmestyi Latvian kommunistisen puolueen maanalaisena pää-äänenkannattajana epäsäännöllisesti Riiassa. Lehden merkitys oli tuona aikana melko vähäinen. Latvian neuvostomiehityksen jälkeen vuonna 1940 siitä tuli Latvian kommunistipuolueen keskuskomitean, tasavallan korkeimman neuvoston ja myöhemmin myös ministerineuvoston päivälehti. Sodan aikana vuosina 1941–1944 se ilmestyi epäsäännöllisesti tai kahdesti viikossa Kirovissa ja Moskovassa levittäen saksalaisvastaista propagandaa.

*Cīņa* oli neuvostoaikana Latvian tärkein tiedotusväline, jolla oli huomattava rooli myös journalismin ja kirjallisuuden kehityksessä. Lehden levikki oli enimmillään 245&nbsp;000 kappaletta. Sen ensimmäinen päätoimittaja oli Jānis Ozols. Hänen seuraajistaan tunnetuimpia ovat Pēteris Stučka (1904–1906 ja 1917), Pauls Kalniņš (1907–1909) ja Janis Jansons-Brauns (1910–1915), itsenäisen Latvian aikana Eduards Zandreiters ja Jānis Kalnbērziņš sekä neuvostoaikana Kārlis Ozoliņš (1940–1941 ja 1944–1951), Ilmārs Īverts (1960–1972) ja Jānis Britāns (1972–1990).

Latvian itsenäistyessä suurin osa toimituksesta erosi lehdestä toukokuussa 1990 ja perusti elokuussa uuden lehden *Neatkarīgā Cīņa*. Se sulautui *Labrīt*-lehteen vuonna 1995 ja sai nimekseen *[[Neatkarīgā Rīta Avīze]]*. Latvian kommunistipuolue ja sen äänenkannattajana jatkanut *Cīņa* lakkautettiin elokuun 1991 vallankaappausyrityksen jälkeen. Lehden viimeinen päätoimittaja oli Malda Kvite (1990–1991).

## Lähteet

## Aiheesta muualla
* ''Cīņa'' digitoituna Latvian kansalliskirjastossa
Lunde

**Lunde** voi tarkoittaa seuraavia:

## Paikkoja
* Lunde, *Bjervamoen*, taajama Nomen kunnassa Norjassa
* Lunde, taajama Nordfynin kunnassa Tanskassa
* Lunde, taajama Varden kunnassa Tanskassa

## Sukunimenä
* Albert Lunde (1877–1939), norjalainen herätyssaarnaaja ja kirjailija
* Jardar Lunde (1909–1990), norjalainen kuvataiteilija
* Katrine Lunde (ent. *Haraldsen*, s. 1980), norjalainen käsipalloilija
* Knut Lunde (1905–1960), norjalainen yhdistetyn hiihtäjä
* Kristine Lunde-Borgersen (o.s. *Lunde*, s. 1980), norjalainen käsipalloilija
* Len Lunde (1936–2010), kanadalainen jääkiekkoilija
* Maja Lunde (s. 1975), norjalainen kirjailija
* Peder Lunde (1918–2009), norjalainen kilpapurjehtija
* Siv Bråten Lunde (o.s. *Bråten*, s. 1960), norjalainen ampumahiihtäjä
* Vibeke Lunde (1921–1962), norjalainen kilpapurjehtija.
Jardar Lunde

**Jardar Lunde** (21. syyskuuta 1909 Steinkjer – 18. syyskuuta 1990 Oslo) oli norjalainen taidemaalari ja -graafikko. Hän opiskeli Norjan valtion taideakatemiassa, ja teki muun muassa lasimaalauksia ja kohokuvia.

Stained glass window, Hammerfest Church.JPG|Lunden lasimaalaus Hammerfestin kirkossa.

## Lähteet
Jardar

**Jardar** on muinaispohjoismaista alkuperää oleva miehen etunimi, joka viittaa maahan (*jarð*). Nimen sai Norjassa 310 henkilöä vuosina 1900–2017 ja sen nimipäivää vietetään siellä 14. helmikuuta.
## Tunnettuja Jardar-nimisiä
* Jardar Lunde (1909–1990), norjalainen kuvataiteilija
## Lähteet
Kvalsundin kirkko

**Kvalsundin kirkko** () on Hammerfestin kunnassa Finnmarkin läänissä Norjassa sijaitseva puukirkko. Sen suunnitteli arkkitehti Christian Thams ja se valmistui vuonna 1892. Kirkko oli ainoa rakennus Kvalsundissa, jota saksalaiset eivät tuhonneet vetäytyessään toisen maailmansodan lopulla.
## Lähteet

## Aiheesta muualla
Arvid Stenvall

**Aksel Arvid Stenvall** (26. heinäkuuta 1866 Nurmijärvi – 6. marraskuuta 1938 Nurmijärvi) oli suomalainen räätäli ja postinhoitaja. Hän oli viimeinen elossa ollut kirjailija Aleksis Kiven lähisukulainen (veljenpoika) sen jälkeen kun hänen serkkunsa Hanna Stenvall kuoli elokuussa 1938.

Arvid Stenvall syntyi Raalan kartanossa, jossa hänen isänsä, Aleksis Kiven vanhempi veli Emanuel Stenvall (1828–1885) toimi räätälinä. Arvid Stenvall ryhtyi itsekin räätäliksi ja teki niitä töitä nelisenkymmentä vuotta. Vuonna 1916 hänestä tuli Raalan kylän postinhoitaja ja tätä tehtävää hän hoiti kuolemaansa saakka. Stenvall piti nuoruudessaan pyhäkoulua Raalan kylässä ja oli myös kotikoulussa opettajana. Myöhemmin hän oli Raalan ja Nukarin kylien kansakoulun johtokunnan esimiehenä kymmenisen vuotta ja useiden vuosien ajan Raalan ja Hynnänkorven kansakoulujen johtokuntien jäsenenä. Stenvall oli parikymmentä vuotta Nurmijärven kirkkovaltuuston jäsenenä ja oli jäsenenä Nurmijärven verotus- ja tutkintalautakunnassa. Stenvall toimi viitisenkymmentä vuotta asioitsijana ja toimitti muun muassa huutokauppoja, perunkirjoituksia ja kuolinpesien jakoja

Arvid Stenvall kuoli 72-vuotiaana marraskuussa 1938 syntymäkodissaan, joka sijaitsi Raalan kartanon vanhan päärakennuksen toisessa kerroksessa. Hänet on haudattu Nurmijärven hautausmaalle.

## Lähteet

## Aiheesta muualla
* Postinhoitaja Arvid Stenvall (oik.) perheineen istuu pöydän ääressä, valokuva vuodelta 1930. Nurmijärven museon arkisto (Finna)
* Eino Kauppinen : Aleksis Kiven muiston vaalijoita. Kaksi runoilijan lähintä sukulaista, Ilta-Sanomat, 10.10.1933, nro 233, s. 3, Kansalliskirjaston digitaaliset aineistot
Impikääpiökoi

**Impikääpiökoi** (*Ectoedemia argyropeza*) on pienikokoinen kääpiökoiden heimoon (Nepticulidae) kuuluva perhoslaji.

Impikääpiökoin siipien kärkiväli on 5–7,2 mm. Sen etusiivet  ovat tumman harmaanruskeat ja niissä on valkeat laikut etu- ja takareunassa siiven keskivaiheilla, takasiivet ovat tasaisen harmaat.
 

Impikääpiökoi on saanut suomenkielisen nimensä siitä, että se lisääntyy usein suvuttomasti ilman koirasta. Impikääpiökoin toukka koteloituu loppusyksyllä. Sitä ennen se luo itselleen myöhäissyksyn ruokapaikaksi vihreän alueen muuten kellastuvaan lehteen. Toukan ruumiissa elävät bakteerit erittävät yhdisteitä, jotka estävät puuta imemästä lehtivihreää talteen runkoonsa.

## Lähteet

## Aiheesta muualla
* UniProt: Taxonomy - Ectoedemia argyropeza
Hammerfestin kirkko

**Hammerfestin kirkko** () on Hammerfestin kunnassa Finnmarkin läänissä Norjassa sijaitseva modernistinen betonikirkko. Sen suunnitteli arkkitehti Hans Magnus ja se valmistui vuonna 1961. Ikkunamaalaukset on tehnyt taiteilija Jardar Lunde. Hammerfestin vanha kirkko tuhoutui toisen maailmansodan loppuvaiheessa saksalaisten vetäytyessä kaupungista.
## Kuvia

Hammerfest kirke innvendig.jpg|Alttari
NO-Hammerfest-ev-kirche-orgel.jpg|Urut


## Lähteet

## Aiheesta muualla
Tony Miettinen

**Tony Miettinen** (s. 23. syyskuuta 2002) on suomalainen jalkapalloilija, pelipaikaltaan puolustaja. Hän edustaa Ruotsin Allsvenskanissa pelaavaa Mjällby AIF:ia. Keniassa syntynyt Miettinen muutti perheensä kanssa Siilinjärvelle Tonyn ollessa 10-vuotias.

## Seurajoukkueura
Miettinen on Siilinjärven Palloseuran ja Kuopion Palloseuran kasvatti. Hän pelasi kausilla 2018 ja 2019 yhteensä 20 ottelua KuPS:n reservijoukkue KuFu-98:n riveissä Kakkosessa. Elokuussa 2019 hän siirtyi tanskalaisen FC Nordsjællandin organisaatioon. Nordsjællandin edustusmiehistössä Miettinen pääsi kuitenkin vain kerran kentälle, Tanskan cupin ottelussa Hvidovrea vastaan marraskuussa 2020.

Elokuussa 2021 Miettinen palasi Suomeen ja KuPS:n paitaan kauden 2023 loppuun asti ulottuvalla sopimuksella. Veikkausliigassa hän debytoi ottelussa FC Lahtea vastaan heinäkuussa 2022. Miettinen teki ensimmäisen maalinsa KuPS:n riveissä Konferenssiliigan toisella karsintakierroksella moldovalaista Milsamia vastaan 28. heinäkuuta 2022. Miettinen pelasi huhtikuun puolivälistä heinäkuun puoliväliin 2023 lainalla AC Oulussa, jossa hän sai tililleen kuusi ottelua Veikkausliigassa.

Helmikuussa 2024 Miettinen siirtyi Norjan Eliteserieniin Odds BK:n riveihin. Hän pelasi kauden 2024 aikana 18 Norjan pääsarjaottelua, joista avauskokoonpanossa 15 ottelua. Hän teki yhden maalin, heti sarjan avauskierroksella FK Haugesundia vastaan.

Miettinen siirtyi ruotsalaiseen Mjällbyyn maaliskuussa 2025. Avauskaudellaan hän pelasi kolme Allsvenskan-ottelua.

## Maajoukkueet
Suomen poikamaajoukkuet läpikäynyt Miettinen oli alle 21-vuotiaiden maajoukkueen vakiokasvoja maaliskuussa 2023 tehdyn debyyttinsä jälkeen aina vuoteen 2025 saakka. A-maajoukkueeseen hänet valittiin ensimmäisen kerran syksyllä 2025, mutta hän joutui jäämään tuolloin sivuun loukkaantumisen takia.

## Lähteet
Ruskoluola-ahven

**Ruskoluola-ahven** (*Lepidiolamprologus profundicola*) on kirjoahventen (Cichlidae) heimoon kuuluva kalalaji, joka elää kotoperäisenä Tanganjikajärvessä. Sitä pidetään akvaariokalana.

## Koko ja ulkonäkö
Ruskoluola-ahven voi kasvaa enintään 30,5 senttimetrin mittaiseksi. Koiraat ovat hieman naaraita kookkaampia.

## Levinneisyys ja elintavat
Ruskoluola-ahven elää kotoperäisenä Tanganjikajärvessä, missä sitä tavataan syvistä vesistä koko järven alueelta. Laji elää yleensä yksin ja käyttää ravinnokseen muita kaloja.

## Lähteet
Bjørn Sundquist

**Bjørn Richard Sundquist** (s. 16. kesäkuuta 1948 Hammerfest) on norjalainen näyttelijä ja ohjaaja. Hän valmistui vuonna 1973 Norjan valtion teatterikoulusta ja on vastaanottanut useita palkintoja, muun muassa viisi Amandaa. Sundquist on näytellyt niin teatterissa, televisiossa kuin elokuvissa. 
## Lähteet

## Aiheesta muualla
Vuoden eroottinen lataus

**Vuoden eroottinen lataus** tai **Kultainen penis** on Sexhibition -erotiikkamessuilla jaettava tunnustus.

## Voittajat
* 1996: Juha Föhr
* 1997: Linda Lampenius
* 1998: Veronica
* 1999: Housut Pois!
* 2000: Levottomat
* 2001: Eduskunta
* 2002: Sami Hernesaho
* 2004: Susanna Penttilä
* 2005: Nelonen
* 2006: Oikeuslaitos
* 2007: HKL
* 2008: Pornoakatemia
---
* 2022: Sanna Marin
* 2023: Hannele Lauri 
* 2024: Erika Vikman
* 2025: Nico Lingman 

## Lähteet
Aino Lohikosken filmografia ja esiintymiset

Tämä on **[[Aino Lohikoski|Aino Lohikosken]] filmografia ja esiintymiset**.

## Elokuvat

## Televisioelokuvat

## Teatteri

## Lähteet

## Aiheesta muualla

* 
*
Anne-Karine Strøm

**Anne-Karine Strøm** (s. 15. lokakuuta 1951) on norjalainen laulaja, joka tunnetaan parhaiten Norjan kolmikertaisena edustajana Eurovision laulukilpailussa. Strøm edusti Norjaa Eurovision laulukilpailussa 1973 osana Bendik Singers -yhtyettä kappaleella "It's Just A Game" ja sijoittui seitsemänneksi. Vuonna 1974 Strøm edusti Norjaa kappaleella "The First Day of Love" ja jäi jaetulle 14. ja viimeiselle sijalle. Vuonna 1976 Strøm edusti Norjaa kappaleella "Mata Hari" ja jäi 18. ja viimeiselle sijalle. Strøm on osallistunut kuusi kertaa Norjan euroviisukarsintana toimivaan Melodi Grand Prix -laulukilpailuunn.

Strøm on toiminut myöhemmin kirjailijana ja julkaissut kolme kirjaa. Strøm on ollut naimisissa laulaja-lauluntekijä Ole Pausin kanssa. Säveltäjä Marcus Paus on heidän poikansa.

## Melodi Grand Prix -osallistumiset

## Diskografia
### Albumit
**Drømmebilder* (1971)
**Anne-Karine* (1975)
**Album* (1978)
**Casablancas Døtre* (1982)
**Landet Utenfor* (1986)

## Lähteet
*

### Viitteet
Rypefjord

**Rypefjord** on taajama Hammerfestin kunnassa Finnmarkin läänissä Norjassa. Taajaman pinta-ala on 1,4 neliökilometriä ja asukasluku 1&nbsp;775 vuonna 2022.
## Lähteet

## Aiheesta muualla
Christian Thams

**Christian Marius Thams** (9. syyskuuta 1867 Trondheim – 22. toukokuuta 1948 Pariisi) oli norjalainen arkkitehti ja liikemies. Hän opiskeli arkkitehdiksi Zürichissä ja työskenteli vuosina 1888–1890 Nizzassa, 1890–1911 Norjassa ja 1911–1948 Pariisissa. Thams nousi 1890-luvulla isänsä Marentius Thamsin perustaman saha- ja valmistaloyhtiön johtoon ja kehitti siitä alansa suurimman Norjassa. Hän oli myös mukana perustamassa Orklaa.
## Töitä

Norges paviljong till världsutställningen 1889 i Paris.jpg|Norjan paviljonki vuoden 1889 Pariisin maailmannäyttelyssä.
Kvalsund kirke.jpg|Kvalsundin kirkko (1892)


## Lähteet

## Aiheesta muualla
Sobekhotep VI

**Sobekhotep VI** oli muinaisen egyptin 13. dynastiaan kuuluva faarao. Hänet mainitaan Torinon papyruksessa sekä Karnakin ja Abydoksen kuningasluetteloissa. Jotkut tutkijat pitävät häntä samana henkilönä kuin faarao Ani. Torinon papyruksen mukaan Sobekhotep VI olisi hallinnut 2 vuotta, kaksi kuukautta ja yhdeksän päivää.

## Lähteet
Tufan Miñnullin

**Tufan Ğabdulla ulı Miñnullin** (, ; 25. elokuuta 1935, Kamsko-Ustyinskin alue – 2. toukokuuta 2022, Kazan) oli tataarilainen näytelmäkirjailija, Venäjän SFNT:n kunniataiteilija (1984) ja Kazanin kunniakansalainen (2010). 

## Lähteet
Seminarium lapponicum

**Seminarium lapponicum** oli 24. maaliskuuta 1752 Norjan Trondheimiin perustettu ja 3. marraskuuta 1774 lakkautettu saamelainen opettajaseminaari, jossa saamelaisille valmistui saamenkielisiä opettajia. Seminaarin johtaja oli Knud Leem. Vuodesta 1825 seminaarirahaston tuloja käytettiin Tromsan opettajaseminaarin tarpeisiin. Thomas von Westenin perustama samantapainen seminaari oli olemassa jo aiemmin.

## Lähteet

## Aiheesta muualla
* Seminarium lapponicum, Store norske leksikon
Maarit Turtiainen

**Maarit Turtiainen** (s. 1957 Kolho, Mänttä-Vilppula) on ruotsinsuomalainen kirjailija ja toimittaja. Hän asuu Tukholmassa ja toimii ruotsinsuomalaisia kirja- ja kulttuurimessuja järjestävän yhdistyksen Kulttuuri.sen puheenjohtajana. 

Turtiainen valmistui Tukholman toimittajakoulusta 1982 ja on työskennellyt muun muassa Ruotsin television suomenkielisessä toimituksessa, josta jäi vapaaksi toimittajaksi ja kirjailijaksi 2015.

## Tuotanto
Turtiaisen esikoisromaani *Punainen paasto* (2012) oli vuonna 2013 ehdolla ruotsinsuomalaisen Kaisa Vilhuinen -palkinnon saajaksi. Turkin Istanbuliin ja Ruotsiin sijoittuva *Punainen paasto* on kehitysromaani, jonka päähenkilö muuttuu romaanin mittaan kaikkitietävästä nuoresta kypsemmäksi naiseksi.

Turtiaisen toisen romaanin *Eilisen seitit* (2015) päähenkilö on ruotsinsuomalainen nainen Helena, joka on karistanut suomalaisuuden itsestään. Hän on mennyt naimisiin ruotsalaisen miehen kanssa ja saanut lapsen. *Eilisen seitit* on psykologinen sukupolviromaani, jossa Helena joutuu punnitsemaan valintojaan vasten omaa perhetaustaansa.

Turtiaisen kolmannelle romaanille *Marttinansaari* myönnettiin 2020 Kaisa Vilhuinen -palkinto. Fiktiivinen evakkoromaani on saanut nimensä Pyhäjärvessä sijaitsevasta Marttinansaaresta. Romaanissa yhdistyvät fakta ja fiktio sekä kirjailijan oma kokemus suvun historian tutkimisesta ja juurien löytämisestä. Sen kertomuksessa on käytetty hyväksi Turtiaisen äidin ja isän kokemuksia sodasta ja evakkoon joutumisesta muun Karjalan väestön tavoin. Kahdessa eri aikatasossa liikkuva romaani käsittelee toisen maailmansodan aikaa ja 1980-lukua.

## Teokset

* *Punainen paasto: romaani*. WSOY (2012)
* *Eiliset seitit*. Compania Comder (2015)
* *Marttinansaari: romaani*. Författares Bokmaskin (2021)

## Lähteet
Topi Vuori

**Topi Eemil Vuori** (s. 26. joulukuuta 2004 Vihti) on suomalainen jääkiekkopuolustaja, joka pelaa Mestis-joukkue Tutossa.

## Ura
### Seuraura
Vuori aloitti jääkiekkoilun nelivuotiaana Nummelan Palloseurassa. Hän siirtyi juniorina sittemmin Jokereihin. Vuori toimi kaudella 2019–2020 seuran C-nuorten varakapteenina. Hän voitti kauden 2021–2022 päätteeksi U18 SM-hopeaa. Kaudella 2022–2023 Vuori voitti U20 SM-hopeaa.

Huhtikuussa 2023 Vuori teki 2+1-vuotisen SM-liigasopimuksen Porin Ässien kanssa. Hän aloitti kauden 2023–2024 seuran U20-joukkueessa. Vuori oli joukkueen tehokkain puolustaja tehoilla 6+24=30, joilla hän jakoi U20 SM-sarjan puolustajien pistepörssin neljännen sijan JYPin Roni Jokisen ja TPS:n Frans Kulmalan kanssa. Vuori valittiin sarjan toiseen tähdistökentälliseen. Pudotuspeleissä hän voitti 12 syöttöpisteellään U20 SM-sarjan puolustajien pistepörssin. Neljännessä finaaliottelussa 12. huhtikuuta 2024 Turun Palloseuraa vastaan Vuori sai kakkossyöttöpisteen Patrik Juholan tekemään maaliin, joka jäi Ässien 4–2-voittoon päättyneen ottelun voittomaaliksi, joka ratkaisi joukkueelle U20 Suomen-mestaruuden.

Vuori esiintyi kauden 2023–2024 aikana SM-liigassa kahdessa runkosarjaottelussa. Hän sai tililleen ensimmäisen SM-liigaottelunsa 4. marraskuuta 2023 vieraissa KalPaa vastaan. Vuori merkittiin Ässien seitsemänneksi puolustajaksi. Hän jäi ottelussa kuitenkin ilman peliaikaa. Vuori kävi kauden aikana myös kahteen kertaan lainalla Mestiksessä; ensin Forssan Palloseurassa joulukuun 2023 lopulla pelaten siellä kaksi ottelua ja sitten Ketterässä helmikuussa 2024, jossa hän pelasi kolme ottelua. Vuori pelasi yhteensä viisi Mestis-ottelua ilman tehopisteitä. Hän sai Ässissä ensimmäiset jääaikansa SM-liigassa toisessa ottelussaan 2. helmikuuta 2024 vieraissa KalPaa vastaan. Vuori merkittiin joukkueen seitsemänneksi puolustajaksi. Hän sai ottelussa jääaikaa 2.13 minuuttia.

Elokuussa 2024 Ässät vuokrasi Vuoren toistaiseksi voimassa olevalla lainasopimuksella Mestis-joukkue Kiekko-Vantaaseen. Hän pelasi siellä kokonaan kauden 2024–2025 ja teki runkosarjassa 48 ottelussa tehot 8+14=22, joilla Vuori oli joukkueen tehokkain puolustaja. Hän voitti myös Kiekko-Vantaan sisäisen tehotilaston lukemalla +14. Pudotuspeleissä Vuori pelasi 11 ottelua tehden neljä syöttöpistettä.

Kaudeksi 2025–2026 Vuori siirtyi jatkamaan Mestis-pelejään vuoden mittaisella sopimuksella Tuton riveihin. Joukkuetta valmentaa hänelle Ässien junioreista tuttu Samuli Marjeta. Vuori oli Tuton eniten maaleja tehnyt puolustaja 11 osumallaan, joilla hän jakoi myös sisäisen maalipörssin kolmannen sijan Emil Välilän kanssa. Tammikuussa 2026 Vuori teki seuran kanssa kaksivuotisen jatkosopimuksen.

### Maajoukkueura
Vuori on pelannut 13 nuorten ja kuusi poikien maaottelua.

## Pelityyli
Ässien entisen urheilutoimenjohtaja Janne Vuorisen mukaan Vuori on luotettava ja tunnollinen kahden suunnan puolustaja. Hän on maininnut esikuvikseen Kimmo Timosen ja Ari Vallinin.

## Muuta
Vuori valmistui ylioppilaaksi Pohjois-Haagan yhteiskoulusta keväällä 2023.

## Tilastot

## Lähteet
*
*
*

### Viitteet
Knud Leem

**Knud Leem** (1697–1774) oli vuodesta 1725 Lapissa toiminut norjalainen lähetyssaarnaaja. Hän toimi professor docensina ja johtajana Trondheimin saamelaisessa pappis- ja opettajaseminaarissa Seminarium lapponicumissa. Hänen kieli- ja kansatieteelliset teoksensa *En lappisk grammatica* (1748), *Beskrivelse over Finnmarkens lapper* (1767) ja *Lexicon lapponicum* (I, 1768 ja II, julkaisija G. Sandberg 1781) ovat uraauurtavia.

## Lähteet
Jokelan tuulivoimapuisto

**Jokelan tuulivoimapuisto** on Pohjois-Pohjanmaalla Kalajoen Jokelassa sijaitseva tuulivoimapuisto, jossa toimii 12 tuulivoimalaitosta. Niiden kokonaiskapasiteetti on 36 megawattia ja vuosituotanto noin 121 gigawattituntia. Voimalat on rakentanut wpd Finland Oy ja ne omistaa nykyään Suomen Hyötytuuli Oy. Voimaloita operoi Pori Energia Oy .

## Yleistä
Jokelan tuulivoimapuisto sijaitsee Kalajoen kirkonkylästä viisi kilometriä pohjoiseen ja merenrannasta 1,5 kilometriä itään. Tuulivoimalaitokset sijoittuvat maastoon Sonnirämeen, Merikallion ja Kaaranhaan ympäristöön.alueelle, joka on 1,9 kilometriä pitkä ja 1,6 kilometriä leveä. Kaikki voimalat sisäänsä rajaavan alueen pinta-ala on 1,7 neliökilometriä, mutta kaava-alueen pinta-ala on 3,0 neliökilometriä . Ne sijaitsevat 18–20 metriä mpy. Heti tuulipuiston länsipuolella sijaitsee suuri turkistarha. Jokelan tuulipuiston ympärille on rakennettu uusi tuulipuistoalue, jonka omistaja on wpd Finland Oy.

Tuulivoimalaitokset ovat saksalaisen Nordexin valmistamia N117-mallia. Niiden napakorkeus on 140 metriä, tuuliturbiinin halkaisija 117 metriä, ja voimalan kapasiteetti on 3,0 megawattia.

Tuulipuiston muuntamo on sijoitettu puiston koillisreunalle, jossa jännite nostetaan 110 kilovolttiin ja syötetään voimajohtoon, jonka omistavat Fortum, Tuuliwatti Oy ja wpd Finlandi Oy. Voimajohto kytkeytyy kantaverkkoon Jylkän sähköasemalla. Tuulipuiston tieverkko toimii huoltotiestönä. Se on liitetty ympäröivän Tohkojan tuulivoimapuiston tiestön kanssa yhteen. Liittymä valtatiehen 8 sijaitsee luoteessa ja seututiehen 786 etelässä.

## Rakentaminen
Yhtiö wpd Finland Oy ilmoitti vuonna 2011 rakentavansa Jokelaan 14–20 tuulivoimalaa. Hankkeen ympäristövaikutusten arviointimenettely (YVA) valmistui tuolloin ja se asetettiin yleisön nähtäville 17.4.2011. Tuulipuiston rakentaminen käynnistyi elokuussa 2014, kun Pentti Hämeenaho Oy aloitti tiestön rakentamisen. Sähkönsiirrossa hyödynnettiin Mäkikankaan tuulivoimapuistosta tulevaa 110 kilovoltin sähkölinjaa. Voimajohdon suunnitteli ja asensi Elenia Oy. Vuonna 2018 solmittiin sopimus tuulivoimalaitoksia valmistavan Nordex SE:n kanssa 12 Nordex N117/3000-mallisen tuulivoimalaitoksen toimittamisesta. Tuulivoimaloiden perustuksia alettiin rakentamaan keväällä 2015, voimalatornit pystytettiin kesällä 2015, ja sähköntuotanto aloitettiin vuoden 2015 lopulla. Tuulipuisto yhtiöitettiin wpd Jokelan tuulipuisto Oy:ksi. Suomen Hyötytuuli Oy osti tuulipuiston wpd Finlandilta vuonna 2018 .

Jokelan ympärille on rakennettu paljon laajempi Tohkojan tuulivoimapuisto ja näiden kaakkoispuolella sijaitsee vuonna 2016 valmistunut Mustilankankaan tuulivoimapuisto.

## Katso myös
* Luettelo Suomen tuulivoimaloista

## Lähteet

## Aiheesta muualla
* Hyötytuuli Oy:n kotisivut
* wpd Finland Oy
* Hyötytuuli Oy: valokuvia (valitse valikosta, valokuvia)
*
Ammattiopisto Gradia

Jyväskylän koulutuskuntayhtymä Gradian ammatilliset oppilaitokset Gradia Jyväskylä ja Gradia Jämsä yhdistyvät **Ammattiopisto Gradiaksi**, joka aloitti toimintansa 1.8.2023. 

Ammattiopisto Gradiassa opiskelijoita on lähes 17&nbsp;000 ja henkilöstöä noin 590. Ammattiopisto Gradian koulutustarjontaan kuuluu ammatillisten perus-, ammatti- ja erikoisammattitutkintojen lisäksi muun muassa lyhyt- ja lupakorttikoulutuksia. Oppilaitos järjestää lisäksi aikuisten perusopetusta, tutkintokoulutukseen valmentavaa TUVA-koulutusta, muita valmentavia koulutuksia ja taiteen perusopetusta musiikissa ja tanssissa.

Ammattiopisto Gradian yritys- ja elinvoimapalvelut -ala palvelee alueen työelämä- ja yritysasiakkaita. Koulutuspalvelujen lisäksi painopisteinä ovat oppisopimuskoulutus, yrittäjyyden edistäminen sekä kansainvälinen koulutustoiminta. Yritys- ja elinvoimapalvelut -ala tekee yhteistyötä kuntien työllisyys- ja elinvoimaverkostoissa.

Ammattiopisto Gradia toimii yhdeksällä kampuksella Jyväskylässä, Jämsässä ja Lievestuoreella (Laukaa).

Ammattiopisto Gradian tulosaluejohtajana ja rehtorina toimii Pirjo Kauhanen.

## Ammattiopisto Gradian koulutustarjonta

* Aikuisten perusopetus
* Autoala
* Elintarvikeala
* Hius- ja kauneudenhoitoala
* ICT
* Kasvatus- ja ohjausala
* Kone- ja tuotantotekniikka
* Liiketoiminta
* Liikunta-ala
* Logistiikka
* Maarakennus
* Matkailu-ala
* Media-ala
* Metsäala
* Musiikki
* Pintakäsittelyala
* Puhtaus ja kiinteistöpalveluala
* Puutarha-ala
* Puuteollisuus
* Ravintola ja catering-ala
* Sosiaali- ja terveysala
* Sähköala
* Taideteollisuusala
* Taiteen perusopetus
* Talonrakennus
* Talotekniikka
* Tekstiili- ja muotiala
* Turvallisuusala
* Valmentavat koulutukset
* Yrittäjyys ja johtaminen

Ravintola Priimus on Gradian Priimus-kampuksella toimiva opetusravintola, jossa opiskelijat työskentelevät aidossa ravintolaoppimisympäristössä yhdessä Gradian henkilöstön kanssa.

## Lähteet
* Gradian ammatilliset oppilaitokset yhdistyvät 1.8. alkaen, uutinen Gradian verkkosivuilla 26.5.2023 Viitattu 8.11.2023.
* Jyväskylän koulutuskuntayhtymä Gradia Viitattu 8.11.2023.
* Ammattiopisto Gradia Viitattu 8.11.2023.
* Gradian ammattiopiston yritys- ja elinvoimapalvelut Viitattu 14.11.2023
* Koulutuskuntayhtymä Gradian historiaa. Gradia.fi. Viitattu 8.11.2023.

### Viitteet

## Aiheesta muualla
* gradia.fi
* Ammattiopisto Gradia
* Gradian toimipisteet ja kartat
Pertti Huuskonen

**Pertti Pellervo Huuskonen** (s. 2. elokuuta 1956 Pudasjärvi) on suomalainen diplomi-insinööri, yrittäjä ja yritysjohtaja, joka on saanut teollisuusneuvoksen arvonimen.

Huuskonen syntyi autonkuljettaja Jaakko Huuskosen ja talonmies Hilja Kariniemen perheeseen. Hänen ensimmäinen puolisonsa vuodesta 1984 oli Marja Susanna Koskela, vuonna 2008 hän avioitui Minna Heidi Kristiina Rautakorven kanssa. Huuskonen tuli ylioppilaaksi Pudasjärven lukiosta 1975 ja valmistui diplomi-insinööriksi Oulun yliopistosta 1983. MKT-tutkinnon Markkinointi-Instituutissa hän suoritti 1986 ja liikkeenjohdon eMBA-opinnot Oulun yliopistossa 1991. 

Huuskonen oli  Insinööritoimisto Vakote Oy:n perustajaosakas ja toimitusjohtaja 1979–1985 ja Oulun Teknologiakylä Oy:n, vuodesta 1998 Technopolis Oulu Oyj ja vuodesta 2000 Technopolis Oyj, toimitusjohtaja 1985–2008, hallituksen päätoiminen puheenjohtaja 2008–2011, puheenjohtaja 2011–2012 ja jäsen 2012–2013. Perustamansa konsulttiyritys Lunacon Oy:n toimitusjohtaja ja hallituksen puheenjohtaja hän on ollut vuodesta 2011. Huuskosen lukuisiin liike-elämän ja muihin asiantuntija- ja luottamustehtäviin ovat kuuluneet muun muassa pitkäaikainen toiminta Kalevan ja Tekniikka & Talous -lehden kolumnistina. Ruotsin kunniakonsuli Oulussa Huuskonen oli 1997–2013. Hän sai teollisuusneuvoksen arvonnimen 2010.

## Lähteet
Gush Katif

**Gush Katif** () oli 18 virallisen ja 3 epävirallisen Israelilaisen siirtokunnan alue Gazan kaistalla Palestiinassa. Israel oli vallannut alueen kuuden päivän sodan aikana ja siirtokuntien rakentamisella pyrittiin tiukempaan otteeseen kaistasta. Ensimmäinen siirtokunta perustettiin vuonna 1970 ja muita perustettiin seuraavien vuosikymmenten aikana. Viimeinen virallinen siirtokunta perustettiin vuonna 1990. Israel vetäytyi alueelta tyhjentäen siirtokunnat elokuuhun 2005 mennessä.

## Siirtokunnat

### Epäviralliset siirtokunnat

## Historia

Israel valtasi Gazan kaistan Egyptiltä kuuden päivän sodan tuloksena vuonna 1967. Alueelta tehtiin iskuja Israeliin ja näiden hallitsemiseksi päätettiin perustaa israelilaisten siirtokuntien ketju, joka koostui viidestä "sormesta". Ensimmäinen sormi ulottui Askalonin eteläpuolelta Gazan kaupunkiin. Toinen sormi ulottui Gazan kaupungista Deir el-Balahin kaupunkiin, kolmas Deir-el Balahista Khan Yunisiin ja neljäs Khan Yunisista Rafahiin. Suunnitteilla ollutta viidettä sormea ei toteutettu, mutta se olisi yhdistänyt Rafahin alueen Siinain siirtokuntiin. Suunnitelma hyväksyttiin Knessetissä ja ensimmäinen siirtokunta Kfar Darom perustettiin 11. lokakuuta 1970. Uusia siirtokuntia rakennettiin 1970- ja 1980-lukujen ajan. Viimeinen virallinen siirtokunta Dugit perustettiin vuonna 1990.

Alueella oli levottomuuksia ensimmäisen intifadan aikana 1987–1992. Tuolloin suurimpia hankaluuksia tuottivat kiviä heitelleet mielenosoittajat. Samalla kuitenkin siirtokuntia laajennettiin ja niihin muutti uusia asukkaita. Toinen intifada puhkesi lokakuussa 2000. Tällä kertaa siirtokuntiin tehtiin esimerkiksi pommi-iskuja ja niitä tulitettiin käsiasein ja Kassam-raketeilla. Siirtokuntiin osui noin 4&nbsp;000 ammusta.  Israelissa monet alkoivat nähdä Gazan siirtokunnat taloudllisten- ja puolustuksellisien voimavarojen tuhlauksena. Vuonna 2003 siirtokuntien puolustajana tunnettu Ariel Sharon Israelin pääministeri antoi yllättävän puheen, jossa hän kertoi Gazan ja joidenkin Länsirannan siirtokuntien yksipuolisesta tyhjentämisestä. Taustalla oli kansainvälinen paine ja mahdollisesti myös Gazasta vetäytymisellä varmistaa Israelin hallinta mahdollisimman suuressa osassa Länsirantaa. Siirtokuntaliikkeen kannattajat kampanjoivat tyhjennyksiä vastaan, mutta lopulta turhaan. Kaikki alueen siirtokunnat oli tyhjennetty elokuuhun 2005 mennessä ja niiden rakennelmat purettiin.

Joissakin israelilaisissa piireissä eläteltiin toiveita siirtokuntien uudelleen perustamisesta Israelin joukkojen edettyä uudelleen Gazan kaistalle vuoden 2023 sodan myötä.

## Lähteet
Susumu Ohno

**Susumu Ohno** (1. helmikuuta 1928 Soul, Korea – 13. tammikuuta 2000 Los Angeles, Kalifornia, Yhdysvallat) oli amerikanjapanilainen geneetikko ja molekyylibiologi, joka tutki sukupuolen määräytymistä nisäkkäillä. Hän selvitti mekanismin, jolla alkion sukupuoli määräytyy alkionkehityksen aikana, ja H-Y-antigeenin osan prosessissa. Ohno tutki ensimmäisten joukossa myös geenien kopioitumiseen liittyvää teoriaa, jonka mukaan evoluutiota tapahtuu geenien kopioitumisen eikä niiden muuttumisen takia.

Ohnolla oli yhteensä kolme tohtorintutkintoa Tokion maatalous- ja teknologiayliopistosta sekä Hokkaidon yliopistosta. Hän opiskeli eläinlääketiedettä, patologiaa ja sytogenetiikkaa. Ohno työskenteli neljä vuosikymmentä kalifornialaisessa City of Hope National Medical Centerissä.

## Yksityiselämä
Ohno sai kaksi poikaa ja tyttären vaimonsa Midori Aoyama Ohnon kanssa. Ohno kuoli 71-vuotiaana keuhkosyöpään.

## Teoksia
* *Sex Chromosomes and Sex-Linked Genes* (1967)
* *Evolution by Gene Duplication* (1970)
* *Major Sex-Determining Genes* (1979)

## Katso myös
* X-kromosomin inaktivaatio
* Nailonia syövä bakteeri

## Lähteet
Oleuropeiini

**Oleuropeiini** on glykosyloitu seko-iridoidi, eräänlainen fenolinen katkera yhdiste, jota esiintyy vihreän oliivin kuoressa, lihassa, siemenissä ja lehdissä. Termi oleuropeiini on johdettu oliivipuun kasvitieteellisestä nimestä *[[Olea europaea]]*. Katkeran maun vuoksi oleuropeiini on poistettava kokonaan tai hajotettava, jotta oliivit olisivat syötäviä. Jalostettaessa karvaita ja syötäväksi kelpaamattomia vihreitä oliiveja syötäväksi tarkoitetuiksi oleuropeiini poistetaan oliiveista useilla menetelmillä, muun muassa upottamalla lipeään. 

## Tutkimus
Oleuropeiinia on ehdotettu proteasomin aktivaattoriksi.

## Katso myös
* Hydroksityrosoli

## Lähteet

## Aiheesta muualla
* Human Metabolome Database (HMDB): Oleuropein 
* Food Component Database (FooDB): Oleuropein 
* Kyoto Encyclopedia of Genes and Genomes (KEGG): Oleuropein 
* Dr. Duke's Phytochemical and Ethnobotanical Databases: Oleuropein
Linda Suolahti

**Linda Suolahti** (s. 4. kesäkuuta 1989 Kalvola) on suomalainen viulisti, joka esiintyy sekä soolo- että kamarimuusikkona. Suolahti on perustanut vuodesta 2016 toimineen Kokonainen-festivaalin Kanta-Hämeeseen.

## Ura
Suolahti opiskeli Sibelius-Akatemiassa vuodesta 2010. Hän soitti samaan aikaan primaksena Core-jousikvartetissa (vuosina 2009–2012 nimellä Into-kvartetti). Hän valmistui musiikin maisteriksi Sibelius-Akatemiasta vuonna 2019 ensimmäisenä kamarimusiikkidiplomin suorittajana. Vuonna 2020 Suolahti sai Janakkala-stipendin.

Vuonna 2010 Suolahden jousikvartetti voitti ensimmäisen palkinnon kansallisessa Erkki Melartin -kamarimusiikkikilpailussa. Sen jälkeen hän on esiintynyt festivaaleilla kuten Naantalin Musiikkijuhlat, Kuhmon kamarimusiikki, Meidän Festivaali, Sysmän Suvisoitto, Hiljaisuus-festivaali, Helsingin juhlaviikot, Avanti!n Suvisoitto, Katrina Kammarmusik ja Kamarikesä.

Solistina Suolahti esiintyi ensimmäisen kerran vuonna 2003 Hämeenlinnan kaupunginorkesterin kanssa. Myöhemmin hänet on nähty solistina muun muassa Lapin kamariorkesterin, Lohjan kaupunginorkesterin ja Helsinki Sinfoniettan kanssa.

## Julkaisut
* 2023 Unrecorded. -debyyttialbumi (Alba Records), Helvi Leiviskän, Ann-Elise Hannikaisen ja Cecilia Damströmin teoksia
* 2023 Avanti! Chamber Orchestra, Lotta Wennäkosken teoksia, konserttimestari
* 2020 Levy: Lapin kamariorkesteri, Outi Tarkiainen: Maa, kevään tytär (Ondine), konserttimestari
* 2013 Levy: George Crumb: Black Angels (1970), Core-kvartetti, äänittäjä Timo Haverinen, julkaisija Kuhmon kamarimusiikki

## Lähteet
* Viulisti Linda Suolahti pokkasi kolmannen Janakkala-stipendin Janakkalan Sanomat
* Naissäveltäjillä ei vieläkään ole tarpeeksi esikuvia – Janakkalasta kotoisin oleva Linda Suolahti nostaa unohtuneita tekijöitä esiin Hämeen Sanomat
* https://www.muusikkojenliitto.fi/emansipoiva-empatialoikka-taiteiden-valisiin-maailmoihin/ Muusikko-lehti
* Equity or equality? What concrete actions have been taken to advance equality in the Finnish music industry? How can diversity be promoted?  Finnish Music Quarterly
* The quest for diversity in music “If we wish to experience music as a genuinely questioning, searching, challenging and revitalising art form, should it not reflect the diversity of the world around it much better?” Finnish Music Quarterly
* Organic equality at the Musequal Festival Finnish Music Quarterly
* https://www.valoakamariin.fi/linda-suolahti
* Linda Suolahden ensikonsertti järjestettiin verkossa koronapandemian vuoksi
* https://www.caisa.fi/fi/tapahtumat/event/678C77BEA11DAAA528D1E0492447C8D1/SIIRTYY_Yleiso
* Linda Suolahti sai valtion taiteilija-apurahan Janakkalan Sanomat
* Curriculum Vitae 

### Viitteet

## Aiheesta muualla
* Taiteilijan kotisivu
* Kokonainen-festivaali
Kultakuvetilhi

**Kultakuvetilhi** (*Phainoptila melanoxantha*) on silkkitilhiin kuuluva lintulaji. Lajia tavataan Keski-Amerikassa.

## Koko ja ulkonäkö

Kultakuvetilhi kasvaa noin 20–22 cm pitkäksi. Sukupuolet eroavat toisistaan ulkonäöltään. Ruumiinrakenteeltaan lintu on tukevahko. Kultakuvetilhikoiraan pää, selkä, siivet ja pyrstö ovat mustat. Rinta, kyljet ja yläperä ovat keltaiset. Koiraan vatsa on vaaleanharmaa. Naaraan pää, rinta ja vatsa ovat harmaat. Rinnassa voi olla heikosti erottuvia keltaisia viiruja. Päälaki on musta ja selkä ja siivet vihreät. Naaraan kyljet ovat koiraan tavoin keltaiset ja vatsa harmaa.

## Levinneisyys ja elintavat
Kultakuvetilheä tavataan Costa Ricasta Panamaan ulottuvalla alueella. Lajin elinympäristöä ovat kosteat pilvimetsät ja metsien reunamaat noin 1&nbsp;200–1&nbsp;800 metrin korkeudella merenpinnasta. Lintu liikkuu tavallisesti pareittain tai pieninä parvina. Kultakuvetilhen ravintoa ovat erityisesti marjat, mutta se syö myös hyönteisiä.

## Lähteet
Karl Olivecrona

**Karl Olivecrona** (1897 – 1980) oli ruotsalainen oikeusteoreetikko, joka kuului skandinaavisen realismin eli Uppsalan koulukunnan merkittävimpiin edustajiin. Hän toimi prosessioikeuden professorina Lundin yliopistossa.

Olivecronan opettajana toimi Axel Hägerström, jolta hän sai paljon vaikutteita. Hän itse käsitteli etenkin oikeuden olemassaoloon liittyviä kysymyksiä. Olivecronan mukaan oikeudellisia ja ylipäätänsä normatiivisia ilmiöitä, kuten omistusoikeus ja raha, ei ole todellisuudessa olemassa vaan niissä on kyse pelkästään kielellisistä ilmauksista, psykologisista ilmiöistä ja ulkoisista teoista. Oikeusnormit ovat vapaita imperatiiveja (ruots. *fristående imperativer*), jotka erottaa tavallisista käskyistä se, ettei niiden takana ei ole mitään tiettyä käskijää tai tahtoa. Nämä vapaat imperatiivit ovat tehokkaita, jos ne herättävät ihmisten mielessä mielteitä ja ideoita siitä, että pitää toimia imperatiiveissa tarkoitetulla tavalla. Oikeudessa on siis Olivecronan mukaan kyse esitieteellisessä yhteiskunnassa vallitsevaan kuvitelmaan maagisten käytäntöjen tehokkuudesta verrattavasta suuresta illuusiosta. Olivecronan mukaan oikeuden tehokkuus perustuu organisoituun pakkoon, jonka käyttöä oikeus sääntelee, mutta tämän pakon vaikutus on pääsääntöisesti vain epäsuora, ihmisten alitajuntaan kätketty.

Olivecrona oli poliittiselta kannaltaan oikealla, ja toisen maailmansodan aikana hänestä tuli yksi Natsi-Saksan politiikan merkittävimpiä puolustajia Ruotsissa. Sodan jälkeen hän luonnehti saksalaismyönteisyyttään pelkästään taktiseksi.

## Teoksia

* *Law as Fact* (1. painos 1939, 2. painos 1971)
* *Om lagen och staten* (1940)
* *Lagens imperativ* (1942)
* *The Problem of Monetary Unit* (1957)

## Lähteet
* 
* 

### Viitteet
Hämeenlinnan rauhanyhdistys

**Hämeenlinnan rauhanyhdistys** on Hämeenlinnassa sijaitseva rukoushuone ja toimintatalo. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys. Rauhanyhdistyksen keskeisintä toimintaa on seurojen järjestäminen, joita järjestetään keskiviikkoisin, lauantaisin ja sunnuntaisin omalla toimitalolla. 

Hämeenlinnan rauhanyhdistys on perustettu vuonna 1964. Rauhanyhdistyksen nykyinen toimitalo sijaitsee Siirin kaupunginosassa ja on otettu käyttöön vuonna 2012. Arkisin toimitalolla toimii päiväkoti. Vuonna 2022 Hämeenlinnan rauhanyhdistyksellä oli 261 jäsentä.

## Lähteet
Lohjan rauhanyhdistys

**Lohjan rauhanyhdistys** (aik. **Vihdin ja Lohjan rauhanyhdistys**) on Lohjalla sijaitseva rukoushuone ja toimintatalo. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys. Rauhanyhdistyksen keskeisintä toimintaa on seurojen järjestäminen. Seuroja järjestetään Lohjan toimitalon lisäksi läntisen Uudenmaan kirkoissa sekä kodeissa. 

Lohjan rauhanyhdistys on perustettu vuonna 1978 nimellä Vihdin ja Lohjan rauhanyhdistys. Rauhanyhdistyksen nimi muutettiin vuonna 1995 nykyiseen muotoonsa. Yhdistyksen toiminta-alue on Hangosta Karkkilaan. Valtaosa toimintaan osallistuvista asuu Vihdin ja Lohjan alueella. Rauhanyhdistyksellä oli vuonna 2022 yhteensä 266 jäsentä. Rauhanyhdistys toimii Lohjalla vuonna 1926 rakennetussa suojeluskuntatalossa. Rauhanyhdistys kunnosti talon käyttöönsä vuonna 1995.

## Katso myös
* Uskonto Uudellamaalla
* Vanhoillislestadiolaisuus
* Suomen Rauhanyhdistysten Keskusyhdistys
* Lohjan seurakunta

## Lähteet
LEGO Marvel Super Heroes 2

**Lego Marvel Super Heroes 2** on videopeli, joka perustuu Marvel Entertainmentin supersankarielokuviin. Se on jatko-osa *[[Lego Marvel Super Heroes]]ille*. Pelissä on mahdollisuus muokata omaa supersankaria.
Hyvinkään rauhanyhdistys

**Hyvinkään rauhanyhdistys** on Hyvinkäällä sijaitseva rukoushuone ja toimintatalo. Se edustaa vanhoillislestadiolaista herätysliikettä, jonka kattojärjestö on Suomen Rauhanyhdistysten Keskusyhdistys. Rauhanyhdistyksen keskeisintä toimintaa on seurojen järjestäminen. Seuroja järjestetään yleensä perjantaisin ja sunnuntaisin toimitalolla. 

Hyvinkään rauhanyhdistys on perustettu vuonna 1973. Rauhanyhdistyksellä oli vuonna 2022 yhteensä 147 jäsentä. Rauhanyhdistyksen jäsenistöä asuu neljän kunnan alueella: Hyvinkäällä, Riihimäellä, Lopella ja Hausjärvellä. Rauhanyhdistyksen toimitalo on rakennettu vuonna 1984.

## Katso myös
* Uskonto Uudellamaalla
* Vanhoillislestadiolaisuus
* Suomen Rauhanyhdistysten Keskusyhdistys
* Hyvinkään seurakunta

## Lähteet

## Aiheesta muualla
Tuomo Heikkinen

**Tuomo Heikkinen** (s. 5. syyskuuta 1980 Kuhmo) on suomalainen kirjailija.  

Heikkisen esikoisteos *Sillanrakentaja* on romaani ystävyydestä. Kirjan alussa mies lahjoittaa paikkakunnalle saapuneelle romaanin kertojalle kanin, josta heidän ystävyytensä alkaa. *Sillanrakentajan* pohjana ovat toimineet Heikkisen kirjoittamat runot.

Heikkinen on ollut yksi Debytoi runoilijana -kilpailun voittajista 2015 ja saanut J.H. Erkon kirjoituskilpailussa kunniamaininnan 2005. Vuosina 2009–2015 hän toimi kirjallisuuden läänintaiteilijana Taiteen edistämiskeskuksessa. Nykyään Heikkinen työskentelee Oulun kirjailijaseuran toiminnanjohtajana.

Muun työn ohella Heikkinen esiintyy Mieskuoro Huutajissa.

## Tuotanto
* *Sillanrakentaja*. Aviador, 2023. (romaani)

## Aiheesta muualla
* Tuomo Heik­ki­sen esi­kois­ro­maa­ni on jär­kä­le­mäi­nen, sy­väl­li­nen ja mie­liin­pai­nu­va lu­ku­ko­ke­mus. Lapin Kansa 28.11.2023
* Tuomo Heikkinen kirjoitti esikoistaan liki 20 vuotta. Stiiknafuulia 2023
Jakob Serenius

**Jakob Serenius**, alkujaan *Sirenius* (1700–1776) oli ruotsalainen piispa ja myssyjen johtohenkilöitä vapaudenajalla. Hän tuli ylioppilaaksi 1714 ja maisteriksi 1722. Oltuaan kymmenkunta vuotta ruotsalaisena pappina Lontoossa hän tuli 1735 Nyköpingin kirkkoherraksi ja 1763 Strängnäsin piispaksi. Hän oli 1738–1771 pappissäädyn jäsenenä kaikilla muilla valtiopäivillä paitsi 1756 ja oli pian säädyssään myssypuolueen keskeinen edustaja. Hän vastusti hattuja aina johdonmukaisesti ja jyrkästi ja joutui siksi heidän vihansa kohteeksi. Hän puolusti tarpeellisia parannuksia Suomen hallinnossa, jotta Suomesta ei tulisi *menetetty maakunta*. Serenius vaikutti myös kirkollisella alalla ja teki uudistuksia Englannissa saamiensa kokemuksien perusteella ja vaikutti etenkin konfirmaation ottamiseksi käytäntöön Ruotsin kirkossa.

## Lähteet

## Aiheesta muualla

* Börje Bergfeldt, Serenius, Jakob, Svenskt biografiskt lexikon
Arne Grimstad

**Arne Grimstad** (10. heinäkuuta 1923 Hareid – 4. toukokuuta 2019 Hareid) oli norjalainen kirjailija, opettaja ja toimittaja. Hänen kirjalliseen tuotantoonsa kuuluu romaaneja, lastenkirjoja ja runokokoelmia. Monissa kirjoissaan hän kuvaa omaa kotiseutuaan. Grimstad kannatti työväenliikettä, kristinuskoa, uusnorjaa ja raittiutta.
## Lähteet

## Aiheesta muualla
Hareidin kirkko

**Hareidin kirkko** () on Hareidin kunnassa Møren ja Romsdalin läänissä Norjassa sijaitseva puukirkko, joka valmistui vuonna 1877.
## Lähteet

## Aiheesta muualla
Vilhelm Lundstedt

**Anders Vilhelm Lundstedt** (11. syyskuuta 1882 – 20. elokuuta 1955) oli ruotsalainen oikeustieteilijä ja poliitikko.

Lundstedt oli perhetaustaltaan keskiluokkainen, ja hän vietti lapsuutensa Göteborgissa. Hän opiskeli oikeustiedettä Lundin yliopistossa ja väitteli tohtoriksi vuonna 1908. Hän toimi yksityisoikeuden professorina Uppsalan yliopistossa vuosina 1914–1948.

Lundstedt kuului skandinaavisen realismin eli Uppsalan koulukunnan edustajiin ja sai vaikutteita Axel Hägerströmiltä. Hän edusti non-kognitivistista arvokäsitystä, jonka mukaan kaikki arvoihin ja oikeudenmukaisuuteen liittyvät kriteerit ovat subjektiivisia mielipiteitä, jotka eivät sano mitään todellisuudesta. Tällöin sellaiset fiktiiviset käsitteet, kuten oikeus ja velvollisuus, tulee jättää oikeustieteellisen tarkastelun ulkopuolelle. Lundstedt myös korosti oikeustieteen metodiikassa yhteiskuntahyödyn ajatukseen perustuvan kokonaisarvioinnin merkitystä. Lundstedin ajatus yhteiskuntahyödystä on verrattavissa Jeremy Benthamin utilitaristiseen yhteiskuntafilosofiaan ja Roscoe Poundin ajatukseen yhteiskunnallisten intressien punninnasta oikeudellisessa ajattelussa.

Akateemisen uransa ohella Lundstedt osallistui myös politiikkaan. Hän oli poliittiselta kannaltaan sosiaalidemokraatti. Lundstedt toimi Uppsalan valtuuston jäsenenä vuosina 1919–1929 ja edustajana Ruotsin valtiopäivien toisessa kamarissa vuosina 1929–1948. Edustajana Lundstedt muun muassa esitti homoseksuaalisuuden laillistamista vuonna 1933 ja kannatti vuonna 1948 Ruotsin osallistumista länsieurooppalaisten maiden ja Yhdysvaltojen väliseen sotilaalliseen yhteistyöhön.

## Teoksia

* *Samhället och rättsordningen* (1922)
* *Den historiska rättspositivismen: med särskild hänsyn till Bergbohms lära* (1929)
* *Die Unwissenschaftlichkeit der Rechtswissenschaft* (1932–1936)
* *Allmän obligationsrätt* (1934–1938)
* *Legal Thinking Revised: My Views on Law* (1956)

## Lähteet
Thomas Numme

**Thomas Numme** (s. 28. helmikuuta 1970 Sandefjord) on norjalainen toimittaja ja televisiojuontaja. Hän on toiminut *[[Senkveld]]*-keskusteluohjelman juontajana vuosina 2003–2018. Hänen isänsä on viihdetaiteilija Yngvar Numme. Hän on saanut useita Gullruten-palkintoja.

## Lähteet

## Aiheesta muualla